《孙香岩先生以自乘良马惠赠走笔赋谢》
清代·关槐

天生神骏宛马雄，一扫凡马千群空。𥬞云蹑电惊飞虹，骞腾倏忽追无踪。

吾师纵控组舞工，朝秣夕饮东华东。咫尺上与天阊通，年年侍从披云鬃。

虎胸彗尾骨格丰，志决千里将毋同。解骖脱赠谊独隆，得得满马皆春风。

紫薇郎官退自公，鞭丝帽影花濛濛。

作者简介：清浙江仁和人，字晋卿，一字晋轩，号云岩，一号曙笙，又号柱生，晚号青城山人。乾隆四十五年进士。官礼部侍郎。善画山水。